Pop Up. Nicolae Iorga.
Ca om politic și premier al României, a fost un personaj controversat.
Nicolae Iorga a fost un copil și un om-minune, cu studii universitare terminate în țară într-un an, cu altele făcute la Paris, Berlin și Leipzig, cu doctorat luat la 23 de ani. A fost autor a peste 1000 de cărți și a aproape 13 000 de studii și articole, vorbea și scria în peste 10 limbi străine, citea și scria de circa 10 ori mai repede decât o persoană obișnuită.A fost doctor honoris causa al celor mai prestigioase universități din Europa, între care Sorbona și Cambridge.S-a spus despre el că a jucat în cultura românească rolul lui Voltaire din cultura franceză.S-a afirmat în mai toate domeniile culturii umaniste de la proză, poezie, dramaturgie, până la istorie și critică literară. Dar domeniul lui predilect a fost istoria, unde nu există practic sector pe care să nu-l fi atins, de aceea oricare istoric român care vrea să studieze azi ceva, se uită să vadă dacă mai întâi n-a tratat tema Nicolae Iorga.Nicolae Iorga ne-a lăsat moștenire o operă imensă, a prevăzut într-o formă sau alta viitorul și s-a stins la 69 de ani, în 1940 cu gândul la o nouă sinteză de istorie a întregii lumi.